Бішкекте Жамбылдың қырғыз тіліне аударылған шығармаларының таныстырылымы өтті
DATE: 21:36, 30 Тамыз 2021 | GMT +5
TITLE: Бішкекте Жамбылдың қырғыз тіліне аударылған шығармаларының таныстырылымы өтті
URL: https://kaz.inform.kz/news/bishkekte-zhambyldyn-kyrgyz-tiline-audarylgan-shygarmalarynyn-tanystyrylymy-otti_a3830044/
META: DATE: 21:36, 30 Тамыз 2021 | GMT +5
TOTAL WORDS: 181
AUTHOR(S):
TEXT: Манас және Ш. Айтманов ұлттық академиясында өткен басқосуға Халықаралық Түркі академиясының президенті Дархан Қыдырәлі, Қазақстан Республикасы Мәдениет және спорт министрлігі Мәдениет комитетінің төрағасы Ақан Әбдуалиев, Қырғыз Республикасы Манас және Ш. Айтматов ұлттық академиясы президенті Топчубек Тургуналиев, Қырғыз Республикасының Ұлттық жазушылар одағының төрағасы Нұрланбек Калыбеков, Қазақстан Жазушылар Одағының төрағасы Ұлықбек Есдәулет, М. Әуезов атындағы Әдебиет және өнер институтының директоры Кенжехан Матыжанов, сонымен бірге бірқатар қазақ-қырғыз зиялы қауымының өкілдері қатысты. «Жамбыл – қазақ пен қырғызға ортақ тұлға. «Сүйегім – қазақ, етім – қырғыз» деп айтатын ақынның қоңсы қонған қырғыз халқына деген риясыз көңілі анық аңғарылады. Алатаудың абызы осы қырынан да түркі бірлігіне қызмет еткені баршаға ғибрат», ̶ деді Академия басшысы алқалы жиында. Конференция барысында Жамбылдың қырғыз тіліне аударылған таңдамалы шығармалары көпшілік назарына ұсынылды. Құнды еңбекті қырғыз тіліне белгілі әдебиеттанушылар - Керимбек Кадыракунов пен Түгөлбай Казаков тәржімалаған. Сонымен қатар, көрнекті мемлекет қайраткері, белгілі жазушы Каныбек Иманалиевтің «Тагай бий » атты тарихи повесінің тұсаукесері өтті. Аталған еңбек ХVI ғасырда жасап, қырғыз елінің басын біріктіріп, ел болуға негіз қалаған Тағай бидің өміріне арналған. Тағылымды шара қазақ және қырғыз ақындарының қатысуымен өтетін ХІV халықаралық аламан айтысқа ұласты
